|  |  |
| --- | --- |
| **ROKODELSKA PANOGA** | **Tapetništvo** |
| **POVZETEK**  |
| Tapetništvo obsega izdelavo oblazinjenega pohištva, zaves, šotorov, ponjav, tekstilnih dekoracij, prevlek, pregrinjal, torb, nahrbtnikov, žimnic in sedežnih vložkov, tekstilnih stenskih in stropnih oblog, blazin in sedežev za vse vrste prevoznih sredstev, vse do začetka 20. stol. pa je delo tapetnikov vključevalo predvsem izdelavo zaves, sedal, žimnic in konjskih sedel. Zdaj se tapetniki ukvarjajo z restavriranjem oblazinjenega pohištva in z izdelovanjem novih sodobnih izdelkov, pri čemer upoštevajo načela sodobnega oblikovanja in skrbno izbirajo materiale.  |
| **OPIS PANOGE**  |
| Tapetništvo je rokodelska panoga, ki obsega znanje izdelave oblazinjenega pohištva, kot so sedežne garniture, zofe, fotelji, stoli, nasloni in postelje. Tapetnik izdeluje odrske, lamelne in druge zavese, šotore, ponjave, razne tekstilne dekoracije in izdelke, prevleke, pregrinjala, torbe, nahrbtnike, žimnice in sedežne vložke. Izdela in polaga tekstilne stenske in stropne obloge, blazine in sedeže za vse vrste prevoznih sredstev (osebne avtomobile, motorna kolesa, avtobuse, vlake, ladje, letala). Tapetnik izdeluje tudi opremo počitniških prikolic, dvoran in javnih objektov.Do 15. stol. so tapetniška dela obsegala izdelavo zaves, sedal in konjskih sedel. Z večjim poudarkom na udobju bivanja in razvojem pohištva pa se je nabor tapetniških opravil zelo razširil. Pojavljati se je začelo oblazinjeno pohištvo, posteljne blazine in vzmetnice. Z razvojem novih materialov iz sintetičnih mas se je nabor izdelkov dodatno razširil na blazinjenje v vseh vrstah prevoznih sredstev, opremo različnih prireditvenih prostorov, gledaliških dvoran in kinematografov, telovadnih orodij itd. V sodobnem času delo tapetnikov, ki je še vedno v veliki meri ročno, vključuje predvsem obnovo oblazinjenega pohištva, stolov, plovil, motorističnih in traktorskih sedežev, jedilnih kotov, tapeciranje naprav za fitnes, izdelavo blazin in podobnih oblazinjenih izdelkov. Delo tapetnika je tesno povezano z mizarskim poklicem – za končne izdelke tapetniki sodelujejo z mizarji tudi pri izvedbi lesenih konstrukcij, delov oz. ogrodij notranje opreme. Veliko tapetnikov obvlada vsaj osnovne mizarske veščine, saj jim to omogoča večjo neodvisnost pri njihovem delu.Pri svojem delu uporabljajo tapetniki različne naravne in umetne materiale ter polizdelke (tekstilije, naravno in sintetično usnje, gumo, polnila, vzmetno in navadno žico, vzmeti, PVC idr.). Šivanje poteka tako ročno kot strojno. Tapetniki, ki se dodatno usposobijo, restavrirajo staro blazinjeno pohištvo z upoštevanjem osnovnih principov obnavljanja in restavriranja. Tapetnik lahko popravi vse: od vzmetenja, polnila do lesenih delov.V preteklosti so tapetniške izdelke v celoti izdelali iz naravnih materialov, kot so les, juta, morska trava, žima, bombaž, volna in usnje. Dandanes se uporablja tudi kokosova vlakna, lateks, gumo, papir, karton, sintetične materiale, kot so lesni kompoziti (iverne, vlaknene in furnirne plošče), poliuretanske pene, poliamidna in poliestrska vlakna, sintetični lateks in sintetično usnje. Večina pohištva je bila nekdaj tapecirana s svilo. Ta material je tudi danes zelo iskan in velja za enega boljših. Po pogostosti uporabe sledijo lan, volna, bombaž, viskoza, poliester. Sodobne dekorativne tkanine so mešanica različnih materialov. Pri tapetništvu je pomembna kakovost tkanine, ki se meri po tem, kako je nit v tkanini sukana. Večdesettisočkrat posukana nit pomeni, da je blago kvalitetno. Kavč se lahko tapecira tudi z bombažem, lanenim platnom in drugimi naravnimi materiali. Tapetniki ukrojijo izdelek po meri ter razrežejo in zašijejo posamezne dele. Za pritrditev tkanine ali drugega materiala na les uporabljajo sponke in pištolo na zrak. Uporabljajo tudi dekorativne elemente, kot so okrasne bordure, dekorativne vrvice in cofi. Pri delu uporabljajo škarje, nože, šivanke, šestila, ravnila, čopiče, šila, električne vijačnike, sponkače, izvijače, matične in druge ključe, spone, vpenjala, kladiva, ročne skobljiče, dleta, žage, svedre, vrtala, poglobila, meter, mikrometer, modele, kalupe, vzorce, ogrodja, pribor za pisanje in risanje, dvižne mize, lestve, stojala, električne škarje in nože, stroje za rezanje in krojenje tapetniških materialov, pripomočke za vlivanje oziroma brizganje polnil, za razrez ali oblikovanje polnil, za šivanje, obrezovanje in izdelavo vzmeti. Pri krojenju in vezenju si pomagajo tudi z računalniškimi aplikacijami.Dandanes v slovenskem prostoru delujejo tudi vrhunski tapetniki, ki se ukvarjajo z restavriranjem oblazinjenega pohištva in z izdelovanjem novih sodobnih izdelkov, kot so naravni posteljni vložki in nadvložki, posteljne vzmetnice (madraci), različni ortopedsko prilagojeni pripomočki za težave s hrbtenico in za nedonošenčke, posteljne blazine, blazine za jogo, blazine za vse vrste stolov, klopi in vrtnih garnitur. Pri tem upoštevajo sodobno oblikovanje in skrbno izbirajo materiale, ki so po možnosti naravni in slovenskega izvora.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za obvladovanje panoge je treba imeti zelo široka znanja: osnovno znanje izdelave notranjega pohištva, oblikovanja in konstruiranja pohištva, šivanja in krojenja blaga za oblačenje izdelkov, izbire materialov, izdelave tapetniških izdelkov z nizkim in visokim blazinjenjem in restavriranja starih tapetniških izdelkov. Pomembno je poznavanje tradicionalnih tapetniških tehnik, zelo uporabna pa so tudi znanja oblikovanja, s katerimi lahko tapetnik nadgradi svojo dejavnost v vrhunsko. Za poklic tapetnika obstaja srednje poklicno izobraževanje na Srednji lesarski šoli v Škofji Loki. Šolanje se lahko nadaljuje oz. nadgrajuje tudi na Srednji šoli za oblikovanje in fotografijo v Ljubljani in na Akademiji za likovno umetnost in oblikovanje Univerze v Ljubljani.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Nacionalni register nesnovne dediščine. Poklic tapetnika je deficitaren, kar pomeni, da ves čas upada število vpisov v srednješolsko poklicno izobraževanje. Program tapetnik ima na leto enega ali največ dva vpisa. Izjemno ogrožena so predvsem znanja tradicionalnih tapetniških tehnik, saj jih sodobni tapetniki pri svojem delu le redko uporabljajo. Na trgu je še precej tapetnikov, manj pa je tistih, ki imajo mojstrska rokodelska znanja. S panogo je posredno povezana tudi panoga sedlarstva, ki je bila sicer v preteklosti samostojna panoga, zdaj pa je prav tako izjemno ogrožena.  |
| **Vidik identitete in prepoznavnosti**  | Tapetnike povezuje Obrtno-podjetniška zbornica Slovenije, vendar le v okviru svojega članstva. Omogoča jim izobraževanje in sodelovanje na različnih dogodkih. Nekateri tapetniki sodelujejo tudi z rokodelskimi centri. Panoga je pomembna za restavriranje posameznih kosov in elementov premične kulturne dediščine. |
| **Vidik družbenega in gospodarskega napredka** | Tapetništvo še vedno vključuje veliko ročnega dela, predvsem krojenja in šivanja izdelkov. Pri tem si mojstri pomagajo s sodobnimi pripomočki in stroji. Tapetniki morajo slediti tudi razvoju sodobne tehnologije. Dandanes se za osnovo vzmetnic, stolov ipd. uporabljajo umetni materiali in raznovrstno blago tujega porekla. Na splošno panoga spodbuja k vnovični uporabi izdelkov in je s tega vidika trajnostna in okolju prijazna.  |
| **Vidik učinkov na medgeneracijsko povezovanje in vseživljenjsko učenje** | Za priučitev dejavnosti je zelo zaželen prenos znanja z vajeništvom. Dejavnost ni povezana z društvi, medgeneracijskega povezovanja je manj. Prav tako ne vključuje ranljivih skupin.  |
| **Vidik učinkov na turizem**  | Dejavnost je vpeta v turistično ponudbo le posredno; veliko enot nepremične kulturne dediščine, ki so odprte za javnost, je opremljenih z obnovljenimi elementi, ki so pogosto delo tapetnikov.  |
| **Viri in literatura** | [Intervju z Ladom Kuclerjem, Tapeciranje naj bo kot češnja na vrhu dobre torte, spletna objava, Dnevnik 2010.](https://www.dnevnik.si/1042640789) <https://mizarji.wordpress.com/tapetnistvo/> [Poklicni standard (nrpslo.org)](https://www.nrpslo.org/Pregled-NPKja?data=7784-011-0-1).[ZRSZ – opis poklica (gov.si)](https://www.ess.gov.si/ncips/cips/opisi_poklicev/opis_poklica?Kljuc=2010&Filter=T).<https://scsl.si/project/tapetnik/> |